Monday, March 31, 2014-5:55 AM
नई दिल्ली (अशोक शर्मा): 35 साल के लंबे अंतराल के बाद कांग्रेस ने रविवार को अजमल खां पार्क में चुनावी रैली की। प्रदेश कांग्रेस के सभी नेता और कार्यकत्र्ता इस रैली की सफलता को लेकर अर्से बाद एकजुट दिखाई दिए। बेशक सोनिया गांधी ने रैली को मात्र 13 मिनट ही सम्बोधित किया लेकिन उनकी तकरीर को पार्टी के कार्यकत्र्ताओं के लिए संजीवनी माना जा रहा है।
इससे पहले 1979 में तत्कालीन प्रधानमंत्री इंदिरा गांधी ने इसी पार्क में एक बड़ी रैली को सम्बोधित किया था। उसके बाद आज तक कांग्रेस ने इस पार्क में एक भी रैली नहीं की थी। इतिहास ने करवट बदली और रविवार को 35 साल के लंबे अंतराल के बाद स्व. इंदिरा गांधी की पुत्रवधू सोनिया गांधी ने पार्क में पहुंचकर कांग्रेस की रैली को सम्बोधित किया।
नेताओं को डर था कि कहीं इस रैली का हश्र दिल्ली विधानसभा चुनाव से पूर्व हुईं रैलियों की तरह ही न हो जाए। कहीं इस बार भी फजीहत झेलनी पड़ जाए लेकिन भीड़ जुट जाने से सभी नेताओं ने राहत की सांस ली ही, साथ ही रैली में सोनिया के भाषण को बड़ी उपलब्धि बताया।